Busbestuurder vas ná 11 sterfFoto: AlgoaFM/Twitter Die busbestuurder wat betrokke was by die ongeluk waartydens 11 mense op die pad tussen George en Oudtshoorn gesterf het, is in hegtenis geneem. Maroela Media het vroeër berig die ongeluk het Donderdagoggend omstreeks 01:50 op die N12 plaasgevind. Elf mense is dood en 18 is beseer, waarvan nege ernstige beserings opgedoen het. “Die 25-jarige man staar verskeie aanklagte van strafbare manslag in die gesig,” het kapt. Malcolm Pojie, woordvoerder van die polisie in die Wes-Kaap, gesê. “Hy is Donderdagmiddag in hegtenis geneem.” Die man is glo in hegtenis geneem nadat die uitslag van ŉ voorlopige ondersoek met ŉ senior staatsaanklaer bespreek is. Die bus, van Kaapstad, was ongeveer 15 km buite Oudtshoorn toe ŉ motor glo in ŉ draai uitgeswaai het. Die busbestuurder het beheer verloor en die bus het omgeslaan. Die bestuurder sal na verwagting Vrydag in die landdroshof in Oudtshoorn verskyn. -SAPA Lees ook: 11 sterf in Wes-Kaapse busongeluk